Αλκιβιάδης Στεφανής

Ο **Αλκιβιάδης Στεφανής** (Αθήνα, 7 Οκτωβρίου 1959) είναι Έλληνας πολιτικός, στρατηγός εν αποστρατεία των Ελληνικών Ενόπλων Δυνάμεων και επίτιμος Αρχηγός ΓΕΣ. Από τις 6 Αυγούστου 2024 κατέχει τη θέση του πολιτικού διοικητή του Αγίου Όρους.

Από το 2017 έως το 2019, υπηρέτησε ως  Αρχηγός Γενικού Επιτελείου Στρατού. Από το 2019 έως το 2021 διετέλεσε υφυπουργός Εθνικής Άμυνας και από το 2022 έως το 2023, σύμβουλος επί θεμάτων ακριτικών περιοχών και Αγίου Όρους στην κυβέρνηση του Κυριάκου Μητσοτάκη.

Από τις 26 Μαΐου έως και τις 27 Ιουνίου 2023, διετέλεσε υπηρεσιακός υπουργός Εθνικής Άμυνας στην υπηρεσιακή κυβέρνηση Ιωάννη Σαρμά.

Στις Αυτοδιοικητικές Εκλογές του Οκτωβρίου 2023 ήταν υποψήφιος περιφερειάρχης Βορείου Αιγαίου με τη Νέα Δημοκρατία.

## Βιογραφικά στοιχεία
Γεννήθηκε το 1959 στην Αθήνα. Εισήλθε στη Στρατιωτική Σχολή Ευελπίδων το 1978 και αποφοίτησε το 1982 ως Ανθυπίλαρχος. Γνωρίζει την Αγγλική γλώσσα.

Έχει υπηρετήσει σε Μονάδες Τεθωρακισμένων, ως ουλαμαγός και Διοικητής Ίλης Μέσων Αρμάτων, Διοικητής Ίλης Υποψηφίων Εφέδρων Αξιωματικών (Υ.Ε.Α.) καθώς και στη Στρατιωτική Σχολή Ευελπίδων ως εκπαιδευτής. Από το 1998 έως το 2000 διοίκησε την 98 Επιλαρχία Αρμάτων Εθνοφυλακής (98 ΕΑΡΜΕΘ) στη Λέσβο.

Από το 2000 έως το 2002 υπηρέτησε ως Υπασπιστής Στρατού Ξηράς του Προέδρου της Ελληνικής Δημοκρατίας, Κωνσταντίνου Στεφανόπουλου. Υπηρέτησε ακόμη ως Αξιωματικός Επιχειρήσεων της Ελληνικής Στρατιωτικής Αντιπροσωπείας στο Διεθνές Στρατιωτικό Επιτελείο του ΝΑΤΟ στις Βρυξέλλες.

Τα επόμενα χρόνια υπηρέτησε διαδοχικά Επιτελάρχης της XXIII Τεθωρακισμένης Ταξιαρχίας «ΔΟΡΥΛΑΙΟ» στην Αλεξανδρούπολη, Υποδιοικητής στην 50 Μηχανοκίνητη Ταξιαρχία Πεζικού «ΑΨΟΣ» στο Σουφλί, Διευθυντής στη Διεύθυνση Αμυντικού Σχεδιασμού και Προγραμματισμού του Γενικού Επιτελείου Στρατού (2010 - 2011) και Διοικητής της XXIII Τεθωρακισμένης Ταξιαρχίας «ΔΟΡΥΛΑΙΟ» στην Αλεξανδρούπολη.

Ακολούθως, ανέλαβε διαδοχικά καθήκοντα, Διευθυντή του Δ΄ Κλάδου ΓΕΣ (2012 - 2014 και 2015 - 2016), Διοικητή της 95 Ανωτέρας Διοίκησης Ταγμάτων Εθνοφυλακής «ΔΙΑΓΟΡΙΔΩΝ» (2014 - 2015) και τέλος Διοικητής του Γ ΄ Σώματος Στρατού / NRDC-GR (2016 - 2017).

Με απόφαση του Κυβερνητικό Συμβούλιο Εξωτερικών και Άμυνας, στις 16 Ιανουαρίου 2017, ανέλαβε τα καθήκοντα του Αρχηγού Γενικού Επιτελείου Στρατού. Στις 25 Ιανουαρίου 2019, κρίθηκε ως ευδοκίμως τερματίσας τη σταδιοδρομία του, προήχθη στο βαθμό του Στρατηγού, ενώ του απονεμήθηκε ο τίτλος του Επιτίμου Αρχηγού Γενικού Επιτελείου Στρατού.

Στις 9 Ιουλίου 2019 ορκίστηκε υφυπουργός Εθνικής Άμυνας στην κυβέρνηση του Κυριάκου Μητσοτάκη. Στις 9 Αυγούστου του ανατέθηκαν οι αρμοδιότητες να αποφασίζει για τη συγκρότηση, ανασυγκρότηση και διάλυση μονάδων και σχηματισμών των κλάδων των Ενόπλων Δυνάμεων (ΕΔ), να αποφασίζει για τη συγκρότηση και λειτουργία της Διακλαδικής Επιτροπής Κοινωνικών Προβλημάτων, να καθορίζει την υγειονομική πολιτική στο χώρο των Ενόπλων Δυνάμεων, να αποφασίζει για θέματα που αφορούν τις αιτήσεις απονομής χάριτος, να  αποφασίζει για την κατάσταση, την ιεραρχία και τις προαγωγές των κατωτέρων Αξιωματικών, των Ανθυπασπιστών και των Μονίμων και Εθελοντών Οπλιτών κλπ.. Στις 23 Οκτωβρίου 2019 τοποθετήθηκε στη θέση ειδικού συντονιστή για τη μετακίνηση αιτούντων άσυλο από τα νησιά, με απόφαση του Πρωθυπουργού. Κατόπιν ανασχηματισμού της κυβέρνησης την 31η Αυγούστου 2021, αντικαταστάθηκε από τα καθήκοντα του υφυπουργού Εθνικής Άμυνας από τον Νίκο Χαρδαλιά.

Στις 9 Μαρτίου 2022 με απόφαση του πρωθυπουργού Κυριάκου Μητσοτάκη, ορίστηκε Σύμβουλος της κυβέρνησης επί θεμάτων ακριτικών περιοχών και Αγίου Όρους.

Στις 26 Μαΐου 2023 ορίστηκε υπουργός Εθνικής Άμυνας στην υπηρεσιακή κυβέρνηση Ιωάννη Σαρμά.

Στις 14 Ιουλίου 2023 ανακοινώθηκε η υποψηφιότητά του για Περιφερειάρχης Βορείου Αιγαίου με τη Νέα Δημοκρατία, με τον συνδυασμό "Νέα Δυναμική". Στον πρώτο γύρο των εκλογών, ο συνδυασμός κατέλαβε την πρώτη θέση και ποσοστό 39,98%, ενώ στο δεύτερο γύρο κατέλαβε τη δεύτερη θέση και ποσοστό 45,08%, χωρίς να κατορθώνει να εκλεγεί Περιφερειάρχης Βορείου Αιγαίου. Ορκίστηκε Περιφερειακός Σύμβουλος Λέσβου στις 3 Ιανουαρίου 2024.

Στις 6 Αυγούστου 2024 ανακοινώθηκε από το Υπουργείο Εξωτερικών ότι αναλαμβάνει Πολιτικός Διοικητής του Αγίου Όρους, με την ορκωμοσία του να πραγματοποιείται στις 14 Αυγούστου 2024, από τον Υπουργό Εξωτερικών Γιώργο Γεραπετρίτη. Στις 21 Αυγούστου 2024, πραγματοποιήθηκε η επίσημη υποδοχή και εγκατάσταση του, στις Καρυές, όπου τον υποδέχθηκε ο Πρωτοεπιστάτης του Αγίου Όρους Γέρων Συμεών Διονυσιάτης και οι Αντιπρόσωποι των 20 Μονών του Αγίου Όρους, παρουσία του Υφυπουργού Μακεδονίας - Θράκης Κωνσταντίνου Γκιουλέκα και του Διευθυντή του Γραφείου του Οικουμενικού Πατριαρχείου στην Αθήνα, Μητροπολίτη Λαοδικείας Θεοδωρήτου.

Στις 24 Νοεμβρίου 2024, στον Ιερό Ναό Αγίου Νικολάου του Οικουμενικού Πατριαρχείο, χειροθετήθηκε Άρχων Έπαρχος της Μεγάλης του Χριστού Εκκλησίας από τον Οικουμενικό Πατριάρχη Βαρθολομαίο. 

## Τιμές
Στον Στρατηγό ε.α. Αλκιβιάδη Στεφανή, Επίτιμο Αρχηγό Γενικού Επιτελείου Στρατού, έχουν απονεμηθεί παράσημα, μετάλλια και διαμνημονεύσεις, ως ακολούθως:

* χωρίς-πλαίσιο|50x50εσ Ανώτερος Ταξιάρχης του Τάγματος της Τιμής
* χωρίς-πλαίσιο|50x50εσ Ανώτερος Ταξιάρχης του Τάγματος του Φοίνικα
* χωρίς-πλαίσιο|50x50εσ Μετάλλιο Στρατιωτικής Αξίας Α΄ Τάξεως
* Διαμνημόνευση Αρχηγίας Γενικού Επιτελείου.
* Διαμνημόνευση Αστέρα Αξίας και Τιμής.
* Διαμνημόνευση Σταυρού Αξίας και Τιμής Α' Τάξεως.
* Διαμνημόνευση Ηγεσίας Σχηματισμού Α' Τάξεως.
* Διαμνημόνευση Ευδόκιμης Διοίκησης Α' Τάξεως.
* Διαμνημόνευση Υπηρεσιών Αξιωματικού Επιτελούς Α΄ Τάξεως.
* χωρίς-πλαίσιο|50x50εσ Διαμνημόνευση Αξίας και Τιμής του Λουξεμβούργου.
Ο Αλκιβιάδης Στεφανής έχει ανακηρυχθεί Επίτιμος Δημότης του Δήμου Επιδαύρου, του Δήμου Μεγίστης, του Δήμου Αμύνταιου και του Δήμου Σύμης.

Στις 15 Σεπτεμβρίου 2020, ανακηρύχθηκε Επίτιμο Μέλος του Ελληνικού Οργανισμού Πολιτικών Επιστημόνων.

## Παραπομπές


Κατηγορία:Αρχηγοί Γενικού Επιτελείου Στρατού (Ελλάδα)
Κατηγορία:Έλληνες στρατηγοί
Κατηγορία:Έλληνες αξιωματικοί των τεθωρακισμένων
Κατηγορία:Έλληνες αξιωματικοί του Στρατού Ξηράς
Κατηγορία:Έλληνες υφυπουργοί Εθνικής Άμυνας
Κατηγορία:Έλληνες υπουργοί Εθνικής Άμυνας
Κατηγορία:Πολιτικοί διοικητές του Αγίου Όρους